‘Gesteelde’ transformator op ongelukstoneel gevindFoto: SAPD Twee mans, wat Maandag kritieke beserings in ŉ motorongeluk opgedoen het, staan ook nou tereg op die aanklag van die besit van gesteelde goedere nadat ŉ elektriese transformator, wat vermoedelik gesteel is, op die ongelukstoneel gevind is. Brig. Leonard Hlathi, woordvoerder van die polisie, het gesê die polisie is vroeër vandag na die ongelukstoneel buite Tjakastad in Mpumalanga ontbied. Daar het hulle ŉ silwer Opel Corsa-bakkie aangetref wat blykbaar gerol het. Twee ernstig beseerde mans het tussen bosse langs die pad gelê. “Die polisie het nog probeer sin maak van die toneel, toe hulle ŉ groot elektriese transformator voor die voertuig opgemerk het. Dit het vermoedelik van die bakkie geval toe die voertuig gerol het,” het Hlathi gesê. Foto: SAPD “Die mans kon nie ŉ verduideliking gee oor waar die transformator vandaan kom nie, omdat hulle te ernstig beseer was en vir hul lewens geveg het. ŉ Ambulans is ontbied wat hulle dadelik na ŉ hospitaal gehaas het.” Hlathi het gesê die polisie het rede om te glo die transformator is gesteel. Die mans, onderskeidelik 25 jaar en 27 jaar oud, is tans in ŉ kritieke toestand in die hospitaal onder polisiebewaking op ŉ aanklag van die besit van vermoedelik gesteelde goedere. ŉ Saak van roekelose en nalatige bestuur word ook ondersoek.